Il-Kunsill Ewropew tal-Innovazzjoni tal-Kummissjoni Ewropea għażel 65 negozju ġdid u SME innovattivi biex jirċievu €363 miljun f'finanzjament għall-innovazzjonijiet rivoluzzjonarji. Kull kumpanija se tirċievi taħlita ta' finanzjament bl-għotjiet u ta' investiment fl-ekwità li jwassal sa €17-il miljun biex tiżviluppa u żżid l-innovazzjonijiet rivoluzzjonarji tagħha fil-kura tas-saħħa, fit-teknoloġiji diġitali, fl-enerġija, fil-bijoteknoloġija, fl-ispazju u oħrajn. Dan huwa l-ewwel lott ta' kumpaniji li se jiġi ffinanzjat fil-qafas tal-Aċċelleratur tal-Kunsill Ewropew tal-Innovazzjoni (EIC) sħiħ. Maria Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, stqarret: “L-Aċċelleratur tal-EIC huwa strument ta' finanzjament Ewropew uniku tal-Kunsill Ewropew tal-Innovazzjoni. Jappoġġa l-iżvilupp ta' innovazzjonijiet tal-ogħla livell permezz ta' investituri privati ta' inklużjoni (crowding-in) u joffri portafoll ta' servizzi biex jappoġġa t-tkabbir tagħhom. Permezz tal-Kunsill Ewropew tal-Innovazzjoni, għandna l-għan li nwasslu lill-Ewropa fuq quddiem nett tal-innovazzjoni u tat-teknoloġiji l-ġodda, bl-investimenti f'soluzzjonijiet ġodda għall-isfidi tas-saħħa, tal-ambjent u tas-soċjetà li qed inħabbtu wiċċna magħhom.” Il-kumpaniji ntgħażlu wara proċess ġdid f'żewġ stadji, introdott fil-qafas ta' Orizzont Ewropa. L-applikazzjonijiet huma vvalutati b'mod rigoruż minn esperti esterni u segwiti minn intervista ma' ġurija ta' investituri u ta' intraprendituri ta' esperjenza. Fost il-kumpaniji magħżula hemm: Il-65 kumpanija ta' suċċess huma stabbiliti f'16-il pajjiż. Id-domanda għall-finanzjament mill-ekwità permezz tal-Fond tal-EIC il-ġdid kienet partikolarment għolja, minn 60 fost il-65 kumpanija. Dan ifisser li €227 miljun minn total ta' €363 miljun huma mistennija li jkunu fil-forma ta' komponent ta' investiment. L-aċċelleratur tal-EIC joffri lin-negozji ġodda u lill-SMEs għotjiet li jwasslu sa €2.5 miljuni kkombinati ma' investimenti fl-ekwità permezz tal-Fond tal-EIC, li jvarjaw minn €0.5 sa €15-il miljun. Minbarra l-appoġġ finanzjarju, il-proġetti kollha jibbenefikaw minn firxa ta' Servizzi ta' Aċċellerazzjoni tan-Negozju li jipprovdu aċċess għal għarfien espert, korporattivi, investituri u atturi tal-ekosistema ewlenin. L-EIC ġie varat f'Marzu 2021 bħala novità ewlenija fil-qafas tal-programm Orizzont Ewropa, u wara fażi pilota ta' suċċess bejn l-2018 u l-2020. Għandu baġit ta' 'l fuq minn €10 biljun, li minnhom madwar €1.1 biljun hu disponibbli fl-2021 għall-Aċċelleratur tal-EIC. Il-biċċa l-kbira tal-baġit hu miftuħ għall-innovazzjonijiet rivoluzzjonarji f'kwalunkwe qasam, filwaqt li €495 miljun huma allokati għal teknoloġiji Strateġiċi tas-Saħħa u Diġitali u għal soluzzjonijiet tal-Patt Ekoloġiku. Kien hemm żewġ sensiliet ta' investimenti fl-ekwità diretti fil-qafas tal-Pilota tal-EIC aktar kmieni din is-sena, f'Jannar u f'Ġunju, b'111-il negozju ġdid u SME tassew innovattivi li rċevew aktar minn €500 miljun biex iżidu l-innovazzjonijiet rivoluzzjonarji. Fosthom, kien hemm żewġ kumpaniji “unicorn”. Din is-sena, ġie introdott proċess ġdid ta' applikazzjoni favur in-negozji l-ġodda, fil-qafas ta' Orizzont Ewropa, fejn il-kumpaniji jistgħu jressqu l-ideat tagħhom f'kwalunkwe ħin għal valutazzjoni rapida immedjata. Il-kandidati li jirnexxu huma mistiedna jħejju applikazzjoni kompluta bl-għajnuna ta' kowċing bla ħlas għan-negozji. L-applikazzjonijiet kompluti mbagħad jiġu evalwati f'dati limiti regolari ta' bejn wieħed u ieħor kull tliet xhur. Minn Marzu 'l hawn, fost 'il fuq minn 4 000 negozju ġdid u SME li bagħtu l-ideat tagħhom, 801 ippreżentaw applikazzjonijiet kompluti għall-ewwel data limitu tas-16 ta' Ġunju 2021 u 1098 oħra għat-tieni data limitu tas-6 ta' Ottubru, li issa qegħdin jiġu vvalutati. Ir-riżultati tat-tieni lott ta' kumpaniji tal-Aċċelleratur tal-EIC se jitħabbru sal-aħħar tas-sena u d-data limitu li jmiss hija mistennija fil-bidu tal-2022. Lista ta' kumpaniji magħżula Hub tad-data tal-proġetti tal-EIC Reġistru għas-Summit tal-EIC